32002R1337
L 195/25
JURNALUL OFÍCIAL AL UNIUNII EUROPENE
REGULAMENTUL (CE) NR. 1337/2002 AL COMISIEI
din 23 iulie 2002
de modificare a Regulamentului (CE) nr. 76/2002 de instituire a unei supravegheri comunitare prealabile a importului anumitor produse siderurgice reglementate de Tratatele CECO și CE, originare din anumite țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3285/94 al Consiliului din 22 decembrie 1994 privind regimul comun aplicabil importurilor și de abrogare a Regulamentului (CE) nr. 518/94 (1), astfel cum a fost modificat ultima dată prin Regulamentul (CE) nr. 2474/2000 (2), în special articolul 11,
având în vedere Regulamentul (CE) nr. 519/94 al Consiliului din 7 martie 1994 privind regimul comun aplicabil importurilor din anumite țări terțe și de abrogare a Regulamentelor (CEE) nr. 1765/82, (CEE) nr. 1766/82 și (CEE) nr. 3420/83 (3), astfel cum a fost modificat ultima dată prin Regulamentul (CE) nr. 1138/98 (4), în special articolul 9 alineatul (1),
după consultarea comitetelor instituite de aceste regulamente,
întrucât:
(1)
Statele Unite ale Americii au instituit la 20 martie 2002 o măsură de salvgardare „secțiunea 201” sub forma unor contingente tarifare și a unor drepturi adiționale ad valorem cuprinse între 8 și 30 % pentru diverse categorii de produse siderurgice. Aceste restricții severe din partea Statelor Unite creează condițiile propice pentru o posibilă deturnare importantă a importurilor produselor în cauză din Statele Unite către piața comunitară, amenințând astfel să cauzeze un prejudiciu producătorilor comunitari.
(2)
Regulamentul (CE) nr. 560/2002 al Comisiei (5), astfel cum a fost modificat ultima dată prin Regulamentul (CE) nr. 1287/2002 (6), a instituit măsuri provizorii de salvgardare în privința importurilor comunitare a cincisprezece categorii de produse siderurgice pentru care Comisia a observat o creștere considerabilă a importurilor comunitare pe parcursul perioadei 1998-2001 și a considerat cu titlu preliminar că existau dovezi clare că o astfel de creștere a importurilor, realizată, mai mult, la prețuri scăzute, amenința să cauzeze un prejudiciu producătorilor comunitari. De asemenea, Comisia a concluzionat că această creștere a importurilor a fost cauzată de o deturnare a fluxurilor comerciale ca rezultat al poziției din ce în ce mai protecționiste a Statelor Unite. În afară de aceasta, Comisia procedează în prezent la o anchetă de „salvgardare” care include produsele afectate de aceste măsuri provizorii, precum și cele șase categorii suplimentare de produse.
(3)
Statisticile comerțului exterior al Comunității nu sunt disponibile la termenele stabilite de Regulamentul (CE) nr. 1917/2000 al Comisiei din 7 septembrie 2000 de stabilire a unor dispoziții de aplicare a Regulamentului (CE) nr. 1172/95 al Consiliului privind statistica de comerț exterior (7), astfel cum a fost modificat prin Regulamentul (CE) nr. 1669/2001 (8).
(4)
Regulamentul (CE) nr. 76/2002 al Comisiei (9) a stabilit supravegherea comunitară prealabilă a importurilor anumitor produse siderurgice reglementate de Tratatele CECO și CE. Cu toate acestea, produsele menționate în acest regulament nu corespund exact produselor afectate de măsurile de salvgardare ale Statelor Unite. În plus, regulamentul respectiv nu se aplică nici importurilor originare din țările care fac parte din Asociația Europeană a Liberului Schimb (AELS), nici celor originare din țările care sunt părți la Acordul privind Spațiul Economic European (SEE) și nici celor originare din Turcia. Este necesar însă să existe informații statistice care să permită analiza rapidă a tendințelor de import a tuturor produselor siderurgice, indiferent de originea lor geografică, care sunt susceptibile de a face obiectul deturnărilor de schimburi comerciale în direcția Comunității în urma impunerii măsurilor menționate anterior de către Statele Unite.
(5)
Prin urmare, trebuie să se extindă domeniul de aplicare a supravegherii prealabile, atât în cazul produselor incluse, cât și în cazul originii geografice.
(6)
Regulamentul (CE) nr. 76/2002 trebuie modificat în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 76/2002 se modifică după cum urmează:
1.
La articolul 1, alineatul (1) se înlocuiește cu următorul text:
„(1) Punerea în liberă circulație în Comunitate a produselor siderurgice reglementate de Tratatele CECO și CE enumerate în anexa I este subordonată supravegherii comunitare prealabile, în conformitate cu articolele 11 și 12 din Regulamentul (CE) nr. 3285/94 și cu articolele 9 și 10 din Regulamentul (CE) nr. 519/94. Această dispoziție se aplică importurilor originare din toate țările terțe. Cu toate acestea, produsele care fac obiectul unui acord de dublu control încheiat între o țară terță și Comunitate fac obiectul condițiilor stabilite de acest acord, și nu al prezentului regulament.”
2.
Anexa se înlocuiește cu anexa la prezentul regulament.
Articolul 2
Prezentul regulament intră în vigoare în a opta zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 iulie 2002.